ส่วนที่ 1

สรุปสาระสำคัญของของภาพรวมดำเนินธุรกิจ

บริษัท อัมรินทร์ พลาซ่า จำกัด (มหาชน) และบริษัทย่อย
ดำเนินธุรกิจพัฒนาอสังหาริมทรัพย์ที่เหมาะสมกับทำเล สถานที่ และกลุ่มเป้าหมาย
โดยจำแนกประเภทธุรกิจหลักได้แก่ ธุรกิจประเภทโรงแรม ธุรกิจให้เช่าพื้นที่อาคารสำนักงาน
และศูนย์การค้า ธุรกิจอาคารพักอาศัยให้เช่า เป็นต้น

ภาพรวมธุรกิจโรงแรมและอสังหาริมทรัพย์ประเภทให้เช่า

ปี 2546 นับเป็นปีที่มีเหตุการณ์ที่มีผลกระทบกับอุตสาหกรรมการท่องเที่ยวของประเทศ เหตุการณ์สงครามอิรักในช่วงต้นปี และต่อมาวิกฤตการณ์จากโรคทางเดินหายใจเฉียบพลันทำให้ตัวเลขนักท่องเที่ยวลดลงในครึ่งปีแรกมากกว่าร้อยละ 40    อย่างไรก็ตาม เมื่อเหตุการณ์ได้คลี่คลายลง    จำนวนนักท่องเที่ยวในช่วงครึ่งหลังของปี ได้กลับเติบโตอย่างต่อเนื่อง ส่งผลให้จำนวนนักท่องเที่ยวในปี    2546 ทั้งปีอยู่ที่    9.95 ล้านคน ลดลงจากปีก่อน 8%

ในส่วนอุปทานของโรงแรมธุรกิจห้าดาว    มีการเปิดตัวของโรงแรมใหม่ในปี 2546 คือ
โรงแรมเมโทรโฟรลิแทน (174 ห้อง) สำหรับโรงแรมคอนรอดที่ได้เปิดตัวไปแล้วในปลายปี 2545
ก็เปิดดำเนินการเต็มตัวในปีนี้ ทำให้ธุรกิจโรงแรมห้าดาวมีการแข่งขันที่สูงขึ้น
เมื่อประกอบกับจำนวนนักท่องเที่ยวที่ลดลง ทำให้อัตราการเข้าพักของทั้งกลุ่มลดลง
สำหรับราคาเฉลี่ยห้องพักไม่มีการปรับขึ้น เนื่องจากสภาวะการแข่งขันที่รุนแรง

ธุรกิจอาคารสำนักงาน    ในภาพรวมมีผลประกอบการที่ดีขึ้น    สามารถพิจารณาได้จาก อัตราพื้นที่ว่างลดลงและอัตราค่าเช่าพื้นที่เริ่มปรับตัวสูงขึ้น เนื่องจากมีอุปสงค์เพิ่มขึ้นจากการขยายตัวของเศรษฐกิจ แต่อุปทานของพื้นที่อาคารสำนักงานเพิ่มขึ้นเพียงเล็กน้อยเท่านั้น      ธุรกิจศูนย์การค้ามีแนวโน้มที่ดีขึ้นถึงแม้จะมีการแข่งขันที่รุนแรงจากธุรกิจดิสเคาท์สโตร์มีการขยายสาขาไปยังแหล่งชุมชนที่สำคัญอย่างต่อเนื่อง แต่ศูนย์การค้าใจกลางเมือง มีทั้งการก่อสร้างใหม่    การเปลี่ยนแปลงเจ้าของธุรกิจ    และ การปรับปรุงรูปแบบของศูนย์การค้า    เพื่อปรับรูปแบบให้มีศักยภาพในการแข่งขันมากยิ่งขึ้น    

การเปลี่ยนแปลงของบริษัทที่สำคัญในรอบปี    2546

ปี 2546 บริษัทยังดำเนินการปรับปรุงโครงสร้างธุรกิจและการลงทุนต่อเนื่องจากปีก่อน
ซึ่งเน้นให้ความสำคัญของธุรกิจหลักของบริษัท ที่ให้ผลตอบแทนดี
และมีความสามารถในการแข่งขันสูง   
ในขณะเดียวกันบริษัทได้จำหน่ายสินทรัพย์ที่มีผลตอบแทนต่ำออกไป   
เพื่อเสริมฐานะทางการเงินและรองรับการขยายตัวของธุรกิจบริษัท

การขายทรัพย์สินของบริษัทฯ

บริษัทฯ ได้ขายหุ้นทั้งหมด 59.94% ของ บริษัท ฮอนเนอร์ บิวซิเนส จำกัด
ซึ่งเป็นเจ้าของที่ดินที่รอพัฒนาจำนวน    67 ไร่ ในเขตอำเภอชะอำ    จังหวัดเพชรบุรี   
ออกไปเนื่องจากเห็นว่าที่ดินแปลงดังกล่าวมีศักยภาพในการดำเนินโครงการที่ให้ผลตอบแทนที่ยังไม่น่าจูงใจ
และบริษัทฯ มีสัดส่วนการถือหุ้นเพียง          59.94 % เท่านั้น    จากการขายหุ้นดังกล่าว
บริษัทฯได้รับเงินจำนวน    100.6 ล้านบาท และได้รับชำระหนี้เงินกู้คืนจากบริษัท ฮอนเนอร์
บิวซิเนส จำกัด จำนวน    44.8 ล้านบาท    ด้วย   
เงินที่ได้รับดังกล่าวบริษัทได้มาใช้ลดภาระหนี้และขยายการลงทุนต่าง ๆ

การปรับโครงสร้างธุรกิจและขยายการลงทุน 

-   บริษัท อัมรินทร์ ดีเวลลอปเม้นท์ จำกัด บริษัทย่อย ได้หยุดการดำเนินกิจการห้างสรรพสินค้า
    เอราวัณโซโก้ ในอาคารเอราวัณ โซโก้ ตั้งแต่เดือนพฤษภาคม 2546   
    เพื่อดำเนินปรับปรุงก่อสร้างเป็นศูนย์การค้าโครงการเอราวัณ แบงค็อก ซึ่งเป็น
    โครงการศูนย์การค้าแนวคิดใหม่แบบ “บูติคมอลล์” คาดว่าจะเปิดดำเนินการในช่วงไตรมาสที่
    4 ของปี 2547 นี้    นอกจากนี้ยังได้หยุดดำเนินกิจการห้างสรรพสินค้า อัมรินทร์ โซโก้
    ในอาคารอัมรินทร์ พลาซ่า ด้วย

-   บริษัท เพลินจิต เรียล เอสเตท จำกัด บริษัทย่อย ได้ขายอาคารเพลินจิต เซ็นเตอร์
    ซึ่งเป็นอาคารสำนักงานและศูนย์การค้า บนถนนสุขุมวิท    ให้กับ บริษัท มักกะสัน เรียล
    เอสเทท จำกัด บริษัทย่อย ซึ่งเป็นผู้บริหารอาคารดังกล่าว
    ทั้งนี้เพื่อปรับโครงสร้างธุรกิจเพื่อให้บริษัท เพลินจิต เรียล เอสเตท จำกัด   
    ดำเนินธุรกิจเฉพาะธุรกิจโรงแรมเท่านั้น (ปัจจุบันดำเนินธุรกิจโรงแรมเจดับบลิว แมริออท
    กรุงเทพฯ)

-   บริษัท มหาดเล็กหลวง จำกัด บริษัทย่อย ได้ลงทุนซื้อหุ้นทั้งหมดของ บริษัท ริมน้ำเจ้าพระยา
    จำกัด ซึ่งเป็นเจ้าของสิทธิการเช่าที่ดิน    เนื้อที่ดินประมาณ 6 ไร่ ริมแม่น้ำเจ้าพระยา
    บริเวณเจริญนคร ซอย 17 ที่ดินดังกล่าวมีศักยภาพในการดำเนินโครงการที่พักอาศัยระดับสูง

ผลการดำเนินงานในปี    2546

ในปี 2546 รายได้โดยรวมของบริษัทมีจำนวน 2,592.4 ล้านบาท ลดลงจากปี 2545 จำนวน
492.1 ล้านบาท เนื่องจากผลกระทบจากโรคระบาด SARS และสงครามอิรักในช่วงครึ่งแรกของปี
2546    ส่งผลต่อธุรกิจโรงแรมซบเซามากในช่วงไตรมาสที่ 2    และค่อยๆ ฟื้นตัวในไตรมาสที่
3 ของปี 2546 เป็นผลให้รายได้จากธุรกิจโรงแรมของปี    2546 มีจำนวน 1,792.15
ล้านบาท    ลดลงจากปี    2545 จำนวน 110.24 ล้านบาท    หรือลดลงร้อยละ 5

รายได้จากธุรกิจอสังหาริมทรัพย์ ประเภทสำนักงานให้เช่ามีจำนวนลดลงในปี 2546   
เนื่องจากในปี 2545 มีรายได้จากอาคารแกรนด์ อัมรินทร์ ทาวเออร์   
ซึ่งบริษัทได้ขายไปในช่วงปลายปี 2545 นั้น อย่างไรก็ตามในด้านต้นทุนและ   
ค่าใช้จ่ายจากรายได้ในส่วนดังกล่าวนั้นได้ลดลงด้วยเช่นกัน

รายได้จากธุรกิจค้าปลีกสรรพสินค้าที่ลดลงในปี    2546 เมื่อเปรียบเทียบกับปี 2545   
เนื่องจากการปิดดำเนินธุรกิจห้างสรรพสินค้าในระหว่างปี    2546

ค่าใช้จ่ายดอกเบี้ยลดลงจากปี 2545 จำนวน 111 ล้านบาท เนื่องจากผลของการลดภาระหนี้
จากการขายอาคารแกรนด์ อัมรินทร์ ทาวเวอร์ และขายหุ้น บริษัท ฮอร์เนอร์ บิวซิเนส จำกัด
และจากผลการเจรจาปรับลดอัตราดอกเบี้ยเงินกู้กับสถาบันการเงิน

ผลการดำเนินงานจากงบการเงิน 

อัตรากำไรขั้นต้นจากการดำเนินงานได้ปรับตัวสูงขึ้นจากปีก่อนมาก เนื่องจากการปิดธุรกิจห้างสรรพสินค้าและการจำหน่ายสินทรัพย์ที่มีผลตอบแทนต่ำออกไป

ในปี    2546    บริษัทฯ มีกำไรสุทธิจำนวน 315.5 ล้านบาท    เพิ่มขึ้นจากปี    2545
ซึ่งมีกำไรสุทธิ จำนวน 112.7 ล้านบาท   
และมีกำไรสุทธิจากการดำเนินงานก่อนรายการพิเศษเพิ่มขึ้น    49.7% จากจำนวน 179.9
ล้านบาทในปี 2545 เป็น 269.4 ล้านบาท ในปี    2546

การเปลี่ยนแปลงนโยบายบัญชี

บริษัทฯ ได้ยกเลิกการใช้นโยบายบัญชีเกี่ยวกับภาษีเงินได้รอตัดบัญชีตั้งแต่งบการเงินปี 2546
เป็นต้นไป เนื่องจากมาตรฐานการบัญชีนี้ยังไม่มีผลบังคับใช้
และไม่ได้มีการใช้นโยบายบัญชีของบริษัทในกลุ่มธุรกิจเดียวกัน
ดังนั้นการยกเลิกนโยบายบัญชีดังกล่าวจะช่วยให้การเปรียบเทียบผลการดำเนินงานของบริษัทฯ
กับบริษัทในกลุ่มธุรกิจเดียวกันนั้นง่ายขึ้น ดังนั้นงบการเงินของปี 2545
จึงต้องแสดงตัวเลขที่ได้ปรับปรุงใหม่เพื่อเปรียบเทียบกับงบการเงินของปี 2546

แนวโน้มธุรกิจสำหรับปี 2547

แนวโน้มเศรษฐกิจไทย ปี2547 จะมีการเติบโตมากกว่าปี 2546
ตามการคาดการณ์ของหน่วยงานรัฐบาล ซึ่งคาดว่า อัตราการเติบโตของเศรษฐกิจปี2547
อยู่ที่ร้อยละ 8 สำหรับภาคธุรกิจอสังหาริมทรัพย์และธุรกิจโรงแรม ยังคงมีการเติบโตอย่างต่อเนื่อง
อันสืบเนื่องจากการขยายตัวทางเศรษฐกิจ และภาระอัตราดอกเบี้ยที่ยังอยู่ในอัตราต่ำ

ในส่วนของธุรกิจโรงแรม แนวโน้มจากจำนวนนักท่องเที่ยวมีแนวโน้มเพิ่มขึ้น
และอัตราเข้าพักที่ปรับตัวดีขึ้นต่อเนื่องจากไตรมาส 4 ของปี 2546
คาดว่าจะส่งผลให้รายได้และกำไรจากการดำเนินงานของธุรกิจโรงแรมซึ่งเป็นธุรกิจหลักที่สำคัญของบริษัทฯ
ขยายตัวดีขึ้น นอกจากนี้โครงการต่างๆ ในการขยายธุรกิจของโรงแรมจะแล้วเสร็จในปี 2547
ได้แก่ โครงการ Spa และโครงการขยายห้องประชุม / จัดเลี้ยงบนชั้น 5 และ 3
ของโรงแรมแกรนด์ ไฮแอท เอราวัณ และโครงการภัตตาคารญี่ปุ่นในชั้นใต้ดินของโรงแรมเจดับบลิว
แมริออท เป็นต้น ซึ่งจะส่วนช่วยขยายการเติบโตของรายได้
และกำไรจากธุรกิจโรงแรมต่อไปในอนาคต

ในส่วนธุรกิจให้เช่าพื้นที่ เนื่องจากโครงการศูนย์การค้าเอราวัณแบงค็อกจะแล้วเสร็จในสิ้นไตรมาสที่
3 ของปี 2547 จะส่งผลให้รายได้
และกำไรการดำเนินงานของธุรกิจศูนย์การค้าให้เช่าขยายตัวเพิ่มขึ้นด้วย

นอกจากนี้จากการเจรจาปรับลดอัตราดอกเบี้ยเงินกู้กับธนาคารเจ้าหนี้ในปี 2546 นั้น
ทำให้ต้นทุนดอกเบี้ยเงินกู้ของเครือบริษัทฯ ในปี 2547 มีอัตราไม่เกินกว่า 4 % ต่อปี
ซึ่งจะส่งผลให้ภาระดอกเบี้ยจ่ายในปี 2547 ลดลงจากปี 2546

ในปี 2547 นั้นบริษัท จะเร่งดำเนินการให้โครงการต่างๆ เปิดดำเนินการตามกำหนดเป้าหมาย
และมุ่งเน้นการลงทุนในสินทรัพย์ที่ส่งเสริมธุรกิจหลักของบริษัท
เพื่อขยายฐานรายได้และกำไรและเพิ่มอัตราผลตอบแทนต่อสินทรัพย์ และผู้ถือหุ้น